
ဆွေးနွေးရန်မေးခွန်းများ
ဤသင်ခန်းစာတွင် သင်အနှစ်သက်ဆုံး သို့မဟုတ် အရေးအပါဆုံးဟု ထင်မြင်သောအရာများမှာ အဘယ်နည်း။ သင်၌ မည်သည့်မေးခွန်းများရှိသနည်း။
ပေါလုသည် မိမိအသက်ရှင်လိုစိတ်နှင့် ခရစ်တော်နှင့်အတူရှိလိုစိတ်တို့အကြား ရုန်းကန်ခဲ့ရသော်လည်း ဤကမ္ဘာမြေပေါ်တွင်အမှုအတွက် သူ၏အသုံးဝင်မှုသည် ဆက်ရှိနေခဲ့သည်။ ဘုရားသခင်သည် ဤကမ္ဘာမြေပေါ် ကျွန်ုပ်တို့တစ်ဦးစီအတွက် ရည်ရွယ်ချက်ရှိကြောင်းကိုသိရှိခြင်းက သင့်အား ခံနိုင်ရည်ရှိရန် မည်သို့ ကူညီပေးနိုင်သနည်း။
ပေါလုသည် ဖိလိပ္ပိမြို့တွင် သူ့ကိုကူညီဆောင်ရွက်ပေးခဲ့သော မိတ်ဆွေများစွာရှိခဲ့ရာ ၎င်းသည် သူ့အား ခွန်အားများစွာရရှိစေခဲ့သည်။ သင်လိုအပ်သည့်အချိန်၌ တစ်စုံတစ်ယောက်သည် သင့်ကိုကူညီဆောင်ရွက်ပေးခဲ့ဖူးပါသလား။ ၎င်းသည် မည်သည့်အကျိုးသက်ရောက်မှု ရှိခဲ့ပြီး သင့်ကို ဇွဲလုံလရှိရန် မည်သို့ကူညီခဲ့သနည်း။
ကယ်တင်ခြင်းဆုံးရှုံးနိုင်သည်ဟု သင်ယုံကြည်ပါသလား။ ဤသင်ခန်းစာက ဇွဲလုံ့လရှိခြင်းဆိုင်ရာအယူဝါဒကို နားလည်ရန် မည်သို့ကူညီပေးသနည်း။
ကျွန်ုပ်တို့၏ကယ်တင်ခြင်းသည် ခရစ်တော်၌လုံခြုံမှုရှိသည် (ယောဟန် ၃:၃၆၊ ယောဟန် ၁၇:၃၊ ဧဖက် ၁:၁၃-၁၄၊ ရောမ ၃:၂၂-၂၄) တစ်ချိန်တည်းမှာပင် ယုံကြည်ခြင်း၌ ကျွန်ုပ်တို့ဇွဲလုံလရှိခြင်းအပေါ် မူတည်နေသည်ဟု မည်သို့ဆိုနိုင်သနည်း။
စိတ်ဓာတ်ကျခြင်းနှင့် ဆင်းရဲဒုက္ခများကြား ပေါလု၏အကောင်းမြင်မှုသည် ခံနိုင်ရည်ရှိရန် သူ့ကိုကူညီပေးခဲ့သည်။ ဘုရားသခင်အပေါ် ကျေးဇူးတင်သောစိတ်နှလုံးမွေးမြူခြင်းသည် ဇွဲလုံ့လအတွက် မည်သို့ကူညီပေးသနည်း။
သခင်ဘုရား၌ဝမ်းမြောက်ခြင်းနှင့် ကျွန်ုပ်တို့၏စိုးရိမ်ပူပန်မှုများအတွက် ဆုတောင်းခြင်းသည် ကျွန်ုပ်တို့အား ငြိမ်သက်ခြင်းကို ဆောင်ကြဉ်းပေးပြီး ဇွဲလုံလရှိရန် မည်သို့ကူညီပေးနိုင်သနည်း။
ဖိလိပ္ပိ ၂:၆-၁၁ တွင် ခရစ်တော်၏ပုံသက်သေမှ သင် မည်သည့်အရာ သင်ယူနိုင်သနည်း။ စစ်မှန်သောနှိမ့်ချမှုနှင့်ပတ်သက်၍ ကျွန်ုပ်တို့အား မည်သည့်အရာသွန်သင်ပေးသနည်း။ သင့်ဘဝတွင် ကိုယ်တော်၏စံနမူနာကို မည်သို့အတုယူနိုင်သနည်း။ လက်တွေ့ကျသော အကြံပြုချက်များ ပေးပါ။
မာနသည် ကျွန်ုပ်တို့၏ဇွဲလုံ့လကို မည်သို့အတားအဆီးဖြစ်စေနိုင်သနည်း။
ပေါလုသည် တစ်ခါတစ်ရံ စိတ်ပျက်အားငယ်မှုနှင့် ရုန်းကန်ခဲ့ရသည်။ သင်သည် နက်ရှိုင်းသော စိတ်ပျက်အားငယ်မှုကို ကြုံဖူးသလား။ ပေါလုလည်း ထိုသို့သော ခက်ခဲသောအချိန်များရှိခဲ့သည်ကို သိရှိခြင်းက သင့်ကိုကူညီပါသလား။ သူ ၎င်းတို့ကို မည်သို့ကျော်လွှားခဲ့ပုံမှ ကျွန်ုပ်တို့မည်သည့်အရာများ သင်ယူနိုင်သနည်း။
ပြန်လည်သုံးသပ်ချက်- နှိမ့်ချသောသဘောထားသည် ကျွန်ုပ်တို့အား ဇွဲလုံလရှိရန် ခွန်အားပေးသည်။ သို့သော် နှိမ့်ချမှုသည်မည်သည့်နေရာမှ လာသနည်း။ နှိမ့်ချမှုသည် ကျွန်ုပ်တို့ကိုယ်တိုင် ဖန်တီးနိုင်သောအရာမဟုတ်ပါ။ ၎င်းသည် (က) ကောင်းကင်ဘုံ၌ မိမိ၏ဘုန်းအသရေနှင့် ထိုက်တန်သော အနေအထားကိုစွန့်လွှတ်ခြင်း (ခ) လူ့ဇာတိခံယူရန်နှင့် လူတို့အတွက် ငရဲ၏ကျိန်ခြင်းကို ခံစားခြင်းနှင့် (ဂ) ကိုယ်တိုင်ချီးမြှောက်ခြင်းခံရသောအခါ ခမည်းတော်အားဘုန်းထင်ရှားစေရန်ဆန္ဒရှိခဲ့သည့် ယေရှု၏နှိမ့်ချမှုကိုအံ့ဩခြင်းမှ ဆင်းသက်လာသည်။
ကိစ္စရပ်လေ့လာမှု- ကျွန်ုပ်ငယ်ရွယ်သော ခရစ်ယာန်တစ်ဦးဖြစ်စဉ်က နှိမ့်ချချင်စိတ် ပြင်းပြခဲ့သည်။ သခင်ဘုရားထံမှ အကူအညီကိုမရှာဘဲ ကိုယ်တိုင် ဖန်တီးရန် ကြိုးစားခဲ့သည်။ လူများအားကျွန်ုပ်အပေါ် အနိုင်ယူခွင့်ပေးခြင်းနှင့် ကျွန်ုပ်၏ဆန္ဒများကို ငြင်းပယ်ခြင်းဖြင့် နှိမ့်ချရန်ကြိုးစားခဲ့သည်။ သမ္မာကျမ်းစာအရ မိမိကိုယ်ကိုငြင်းပယ်ခြင်းနည်းလမ်းဖြင့် မဟုတ်ဘဲ၊ ကိုယ့်ကိုယ်ကို ဆိုးရွားစွာလုပ်ဆောင်ခြင်းဖြင့် နှိမ့်ချရန် ကြိုးစားခဲ့သည်။


ပြန်လည်ဆင်ခြင်သုံးသပ်ခြင်းမေးခွန်းများ
စစ်မှန်သောနှိမ့်ချမှုနှင့် လူများ မိမိတို့အလိုရှိရာ လုပ်ဆောင်ခွင့်ပေးခြင်းကြား ခြားနားချက်ကား အဘယ်နည်း။ ကျမ်းစာနည်းလမ်းဖြင့် မိမိကိုယ်ကို ငြင်းပယ်ခြင်းနှင့် ကျမ်းစာနည်းလမ်းမဟုတ်ဘဲ မိမိကိုယ်ကိုငြင်းပယ်ခြင်းကြား ကွာခြားချက်ကား အဘယ်နည်း။ တစ်ခုစီသည် မည်သို့ခံစားရသနည်း။ တစ်ခုစီ၏အကျိုးဆက်များကား အဘယ်နည်း။
ယေရှု၏နှိမ့်ချမှုကို ဆင်ခြင်ပါ။ ယေရှု၏နှိမ့်ချမှုသည် သင့်ကို မည်သို့ခံစားရစေသည်ကိုဆွေးနွေးပါ။ ကိုယ်တော်ကို သင်အံ့ဩသည်ဟုဆိုမည်လော။ သင်၏အဖြေသည် မည်သို့ဖြစ်စေကာမူ ရှင်းပြပါ။
လူများအား သင့်အပေါ် အနိုင်ယူခွင့်ပေးခြင်းနှင့် လူ့အဖွဲ့အစည်းအရ သို့မဟုတ် ဝိညာဥ်ရေးအရ အချို့ကိုအရှုံး‌ပေးရန်ဆန္ဒရှိခြင်းတို့အကြား ကွာခြားချက်ကို မည်သို့ဖော်ပြမည်နည်း။
သင့်အသင်းတော်ရှိလူများသည် လူ့အဖွဲ့အစည်းအရ မိမိတို့ထက်နိမ့်ပါးသော အသင်းသားများကို အမှုဆောင်ရွက်သည်ကို သင်တွေ့မြင်ရပါသလား။ လက်တွေ့ဥပမာများပေးပါ။
လူ့အဖွဲ့အစည်းအရ သင့်ထက်နိမ့်ပါးသော အခြားသူများ (သို့မဟုတ်) အသင်းတော်ရှိသူများကို သင် မည်သို့ အမှုဆောင်ရွက်ခဲ့ဖူးသနည်း။ လက်တွေ့ဥပမာများပေးပါ။
လုပ်ဆောင်ရန် လုပ်ငန်းများ
သင့်အနေဖြင့် ထိုသို့သောသူများကို အမှုဆောင်ရွက်ရန် သင့်ပတ်ဝန်းကျင်နှင့် ကိုက်ညီသော နည်းလမ်းအချို့ကို စဉ်းစားပါ။ အောက်ပါတို့ကို ထည့်သွင်းစဉ်းစားပါ-
· လူ့အဖွဲ့အစည်းက အရေးမပါဆုံးဟုယူဆထားသော သင့်အသင်းတော်ရှိပုဂ္ဂိုလ်ကို စဉ်းစားပါ။ သူတို့ကို သင် မည်သည့်အမှုဆောင်နိုင်သည်ကိုရှာဖွေပါ (သူတို့ မည်သည့်အရာလိုအပ်သနည်း) ၎င်းကို လုပ်ပါ။
· ထိုပုဂ္ဂိုလ် (နှင့် သူ၏မိသားစု) ကို သင့်အိမ်သို့ ညစာစားရန် ဖိတ်ခေါ်ပါ။
